Regter Rob Lagrange het ook ’n interdik toegestaan wat die SAUK verbied om met tugstappe teen die vier voort te gaan.
Benewens ’n kostebevel teen die SAUK het Lagrange ook bevind dat twee senior bestuurders moontlik persoonlik aanspreeklik gehou kan word vir die regskoste.
Krige het gesê hy hoop die uitspraak sal SAUK-joernaliste laat besef dat hulle nie bang hoef te wees nie.
Kort ná die uitspraak het die trane vlak in sy oë gelê, veral toe daar na sy dogters, Dalaine en Jamaine, se ondersteuning verwys is.
Jamaine het gesê sy is nie net trots daarop om ’n joernalis te wees nie, maar ook “trots daarop om Foeta Krige se dogter te wees”.
Pillay het van oor tot oor geglimlag terwyl sy die een oproep ná die ander gedoen het. Sy kan nie wag om terug te gaan werk toe nie en is nie bekommerd oor wat haar te wagte is nie.
“Die uitspraak is ’n oorwinning vir ons en ons kollegas by die werk. Dit beteken hulle kan opstaan teen sensuur en hulle kan daarmee wegkom.”
Venter was minder optimisties as die ander. “Die eensgesindheid wat in ’n stadium in die nuuskantoor bestaan het, is nie meer daar nie.
“Ons is vasbeslote om die saak in die konstitusionele hof te voer sodat ons ’n blywende verskil kan maak aan die organisasie sodat hierdie tipe ding nie weer kan gebeur nie.”
Dr. Dirk Hermann, bestuurshoof van Solidariteit, het gesê die uitspraak is ook ’n oorwinning vir die ander vier afgedankte SAUK-joernaliste, ­Vuyo ­Mvoko, Busi Ntuli, Lukhanyo Calata en Thandeka Gqubule.
“In die saak van Hlaudi Motsoeneng vs. die demokrasie van Suid-Afrika, het die demokrasie van Suid-Afrika ’n oorwinning behaal.”